A második Indiai Nagydíj következik | BOON
A második Indiai Nagydíj következik
2012.10.24 15:39	 Akt.:	 2012.10.24 15:41
A hétvégén egy már nem teljesen ismeretlen helyen, az indiai Új-Delhi új pályáján, a Buddh International Circuit-on állnak rajthoz a Forma-1-es pilóták. 2011-ben debütált a Forma-1-es versenynaptárban ez a verseny.
India jelentős piac, így várható volt, hogy a Forma-1 előbb vagy utóbb beteszi a lábát ebbe az óriási országba, s ennek az ideje 2011-ben jött el. A történelmi első Indiai Nagydíj nem túl izgalmasra sikeredett, enyhén szólva is kevés előzést hozott, így a Nemzetközi Automobil Szövetség (FIA) idén lépett az ügyben. 2012-ben ugyanis meghosszabbította a második DRS zóna hosszát (vagyis ahol a pilóták nyithatják a hátsó szárnyat). Az első zóna a célvonal teljes hosszábban fut, míg a második zónát, amely a harmadik és negyedik kanyar közötti hosszú egyenesen található, a FIA 80 méterrel megtoldotta. 2011-ben egyébként a a versenyen végig domináns szerepben versenyző Vettel könnyű győzelmet szerzett és még arra is volt energiája, hogy a leggyorsabb köridőt is megfussa. A második helyen Jenson Button ért célba a McLarennel, őt pedig Fernando Alonso követte a bronzérmes helyen a Ferrarival.
Az aszfaltcsík a lassú kanyarok és gyors egyenesek együttese, melyek egymásba folyva követik egymást. A belga vagy a török pályára jellemző szintkülönbségek teszik izgalmasabbá a versenyt. Ez a versenypálya olyan gyors, akárcsak a monzai. Az aszfaltcsík 1,2 km hosszú egyenese a Forma-1-es versenynaptár egyik leghosszabbja, így a sebesség és a jó előzési lehetőségek biztosítottak.
Az Indiai Nagydíj október 28.-án helyi idő szerint 15 órakor veszi kezdetét (Európában délelőtt 10.30-kor). Az 5,125 km hosszú pályán a pilóták egy 60 körös versenyen mérik össze tudásukat. A teljes versenytáv 307.249 km. A pályarekordot 2011-ből Sebastian Vettel tartja, ideje 1 perc 27.249 másodperc.
2011-ben Sebastian Vettel nyerte meg az Indiai Nagydíjat, így tehát Red Bull-siker született. A német pilóta ideje 1:30:35.002 volt. A második helyezett Jenson Button (McLaren) lett. A bronzérmes helyen Fernando Alonso (Ferrari) ért célba.
Címkék: 2012, F1, Forma 1, India, indiai nagydíj